ਮੁੰਬਈ, 14 ਮਾਰਚ
ਮੁੰਬਈ ਇੰਡੀਅਨਜ਼ ਵਿਰੁੱਧ ਆਈ.ਪੀ.ਐਲ. ਦਾ ਸਭ ਤੋਂ ਤੇਜ਼ ਸੈਂਕੜਾ ਜੜਨ ਵਾਲੇ ਯੂਸਫ ਪਠਾਨ ਨੇ ਆਪਣੀ ਇਸ ਪਾਰੀ ਨੂੰ ਵਿਸ਼ੇਸ਼ ਕਰਾਰ ਦਿੱਤਾ ਹੈ ਅਤੇ ਕਿਹਾ ਹੈ ਕਿ ਉਹ ਭਵਿੱਖ ਵਿਚ ਵੀ ਅਜਿਹੀਆਂ ਪਾਰੀਆਂ ਖੇਡਣੀਆਂ ਚਾਹੁੰਦਾ ਹੈ। ਪਠਾਨ ਨੇ ਅੱਜ ਪੱਤਰਕਾਰਾਂ ਨਾਲ ਗੱਲਬਾਤ ਕਰਦਿਆਂ ਕਿਹਾ, ”ਇਹ ਪਾਰੀ ਇਸ ਲਈ ਵਿਸ਼ੇਸ਼ ਸੀ ਕਿਉਂਕਿ ਇਹ ਮੇਰਾ ਪਹਿਲਾ ਸੈਂਕੜਾ ਸੀ। ਮੈਂ ਅਜਿਹੀਆਂ ਹੋਰ ਪਾਰੀਆਂ ਖੇਡਣਾ ਚਾਹੁੰਦਾ  ਹਾਂ, ਜਿਸ ਨਾਲ ਜਦੋਂ ਮੈਂ ਸੰਨਿਆਸ ਲਵਾਂ ਤਾਂ ਮੇਰੇ ਕੋਲ ਅਜਿਹੀਆਂ ਪਾਰੀਆਂ ਦੀਆਂ ਡੀ.ਵੀ.ਡੀਜ਼ ਦਾ ਬੈਗ ਭਰਿਆ ਹੋਵੇ। ਉਸ ਨੇ ਕਿਹਾ, ”ਮੈਂ ਚੰਗਾ ਖੇਡ ਰਿਹਾ ਹਾਂ। ਮੈਂ ਘਰੇਲੂ ਕ੍ਰਿਕਟ ਵਿਚ ਚੰਗਾ ਪ੍ਰਦਰਸ਼ਨ ਕੀਤਾ ਹੈ। ਮੈਂ ਇਸ ਲੈਅ ਨੂੰ ਜਾਰੀ ਰੱਖਣਾ ਚਾਹੁੰਦਾ ਹਾਂ। ਮੈਂ ਆਪਣੀ ਟੀਮ ਲਈ ਵੱਧ ਤੋਂ ਵੱਧ ਮੈਚ ਜਿੱਤਣਾ ਚਾਹੁੰਦਾ ਹਾਂ।”
ਯੂਸਫ ਦੀ 37 ਗੇਂਦਾਂ ਵਿਚ 100 ਦੌੜਾਂ ਦੀ ਪਾਰੀ ਦੇ ਬਾਵਜੂਦ ਰਾਜਸਥਾਨ ਰਾਇਲਜ਼ ਨੂੰ ਚਾਰ ਦੌੜਾਂ ਦੀ ਹਾਰ ਝੱਲਣੀ ਪਈ। ਉਸ ਨੇ ਕਿਹਾ ਕਿ ਉਹ ਇਸ ਹਮਲਾਵਰ ਅੰਦਾਜ਼ ਨੂੰ ਜਾਰੀ ਰੱਖੇਗਾ। ਉਹ ਇਸ ਤਰ੍ਹਾਂ ਹੀ ਖੇਡਣਾ ਚਾਹੁੰਦਾ ਹੈ। ਇਸ ਤਰ੍ਹਾਂ ਖੇਡ ਕੇ ਹੀ ਉਹ ਕਾਮਯਾਬ ਹੋਇਆ ਹੈ। ਭਾਵੇਂ ਕਿ ਇਸ ਵਿਚ ਸੁਧਾਰ ਦੀ ਗੁੰਜਾਇਸ਼ ਹੈ, ਪਰ ਉਹ ਆਪਣੀ ਕ੍ਰਿਕਟ ਇਸੇ ਤਰ੍ਹਾਂ ਹੀ ਖੇਡਣੀ ਚਾਹੁੰਦਾ ਹੈ। ਪਠਾਨ ਨੇ ਕਿਹਾ ਕਿ ਚੰਗੇ ਗੇਂਦਬਾਜ਼ੀ ਹਮਲੇ ਵਿਰੁੱਧ ਇਸ ਤਰ੍ਹਾਂ ਦੀ ਪਾਰੀ ਖੇਡ ਕੇ ਉਸ ਦਾ ਆਤਮ-ਵਿਸ਼ਵਾਸ ਵਧਿਆ ਹੈ। ਉਸ ਨੇ ਕਿਹਾ ਕਿ ਉਸ ਨੂੰ ਖੁਦ ਦੇ ਆਊਟ ਹੋਣ ਦੀ ਆਸ ਨਹੀਂ ਸੀ, ਪਰ ਫਿਰ ਵੀ ਵਿਸ਼ਵਾਸ ਸੀ ਕਿ ਟੀਮ ਟੀਚਾ ਹਾਸਲ ਕਰਨ ਦੀ ਸਮਰੱਥਾ ਰੱਖਦੀ ਹੈ। ਬੜੌਦਾ ਦੇ ਇਸ ਹਰਫਨਮੌਲਾ ਨੂੰ ਇਸ ਗੱਲ ਦੀ ਖੁਸ਼ੀ ਹੈ ਕਿ ਰਾਜਸਥਾਨ ਰਾਇਲਜ਼ ਦੇ ਕਪਤਾਨ ਸ਼ੇਨ ਵਾਰਨ ਤੇ ਸਚਿਨ ਤੇਂਦੁਲਕਰ ਨੇ ਉਨ੍ਹਾਂ ਦੀ ਪਾਰੀ ਦੀ ਤਾਰੀਫ ਕੀਤੀ ਹੈ। ਉਸ ਨੇ ਕਿਹਾ, ”ਮੇਰੇ ਪਰਤਣ ਬਾਅਦ ਵਾਰਨ ਨੇ ਕਿਹਾ ਕਿ ਉਸ ਨੇ ਆਪਣੇ 21 ਸਾਲ ਦੇ ਖੇਡ ਜੀਵਨ ਵਿਚ ਅਜਿਹੀ ਪਾਰੀ ਨਹੀਂ ਦੇਖੀ। ਸਚਿਨ ਨੇ ਮੈਨੂੰ ਵਧਾਈ ਦਿੱਤੀ ਅਤੇ ਇਸ ਤਰ੍ਹਾਂ ਖੇਡਣ ਦੀ ਤਾਕੀਦ ਕੀਤੀ। ਇਹ ਪੁੱਛਣ ‘ਤੇ ਕਿ ਉਸ ਨੇ ਇਸ ਪਾਰੀ ਦਾ ਜਸ਼ਨ ਕਿਵੇਂ ਮਨਾਇਆ ਤਾਂ ਉਸ ਨੇ ਕਿਹਾ ਕਿ ਇਹ ਅਜਿਹੀ ਪਾਰੀ ਸੀ ਜਿਸ ਨੂੰ ਕੋਈ ਖਿਡਾਰੀ ਕਦੇ-ਕਦੇ ਖੇਡਦਾ ਹੈ। ਉਂਜ ਇਸ ਪਾਰੀ ਲਈ ਉਸ ਨੇ ਅੱਲਾ ਦਾ ਧੰਨਵਾਦ ਕੀਤਾ ਤੇ ਬਾਅਦ ਵਿਚ ਨਮਾਜ਼ ਅਦਾ ਕੀਤੀ। ਉਸ ਨੇ ਆਪਣੇ ਪਰਿਵਾਰਕ ਮੈਂਬਰਾਂ ਨਾਲ ਗੱਲਬਾਤ ਕੀਤੀ। ਇਸ ਤੋਂ ਬਾਅਦ ਉਸ ਨੇ ਆਪਣੇ ਸਾਥੀ ਖਿਡਾਰੀਆਂ ਨਾਲ ਛੋਟਾ ਜਿਹਾ ਜਸ਼ਨ ਮਨਾਇਆ।

ਆਈਪੀਐਲ ਵਿੱਚ ਯੂਸਫ਼ ਪਠਾਨ ਨੇ ਕਿੰਨੀਆਂ ਗੇਂਦਾਂ ਵਿੱਚ ਸੈਂਕੜਾ ਬਣਾਇਆ?
ਆਈਪੀਐਲ ਵਿੱਚ ਯੂਸਫ਼ ਪਠਾਨ ਨੇ 37 ਗੇਂਦਾਂ ਵਿੱਚ ਸੈਂਕੜਾ ਬਣਾਇਆ।